SON'VARACHIM SUNGTTAM:
Fattlea mhoineantli gozal. Ghora kodde ubgonn aili mhonn uttun ixttachea ghora gel'lom. Punn ixtt ghorant naslo.
 "Chodd pois gela? " Hanvem tache ghorkarn'nik vicharlem.
 "Tachea vangdda tum vochunk nam mhonn borem zalem. " Kodelicher bostanam hanvem hansot mhonnlem.
 "Ghorkarn'n ghorkara vangdda bazarak veta tednam, ghorkarak khoim apunn porot ghora kednam pavtolo hacho sumar asonam. " Hanvem fokannam kelim.
 "Good girl, atam tujean 'computer games' khellunk zata, " avoyn dhuvek xabaski dili, ani mozuri-i dili. " Dhuv khuxal zaun bhitor geli, punn veche poilim hatantlem pustok mhoje mukhar aslolea mezar oxench uddoylem.
 "Hi doton'nichi ezam' mhonntat ti kitem? " Mhaka zannam zaun gheunchem dislem.
 "Hoi, dot'tonik vochpi bhurgeank vorsachea xevottak 'exam' asta," mezar aslolem dhuvechem doton'nichem pustok hatant ghet tinnem mhonnlem.
 "Doton'nichi mhonn ezam' asta? " Aikun mhaka vichitr dislem.
 "Punn ami bhurgeank doton'nik kiteak dhaddtanv? " Hanvem tichem mon zannam zauncho proyotn kelo.
 "Sarkem tujem... Punn bhavartachi mhonn porikxa gheunk zata? " Hanv.
 "....... " Tiche kodde zap nasli.
 Amchea tea moneponna vellar ticho ghov, mhonnche mhozo ixtt bhitor sorlo. Ani fuddem hanv tea vixoyacher mhojea ixtta kodde bhasabhas korunk laglom.
 "To amcho vixoy nhoi, ami tacher kiteak vell ogddaum-ia? " Ixttan mhojea prosnak moluch diunk nam.
 "Baba, bhurgeanchi doton'nichi porikxa gheun, tim bhurgeank bhavartan voir kaddunk sodtat," ixtt kaiche kai uloylo.
 "Horxim mhonn bhurgim porikxe khatiruch xiktat mhonn ami zannanv nhoi? " Ixttak tea vixoyacher vhoddlemxem ulounk naka aslem.
 "Doton'nichim bhurgim porikxe khatir nhoi, punn bhavartan vaddche khatir xiktat. Iskolant xiktolea bhurgeank tea-tea vorga promannem te-te torechem xikop asta ani tanchem 'portion'-ui ek asta. Doton'nicho xevott zorui bhurgeacho bhavart vaddovpacho asta, torui to bhavart bhurgeamni ap-aple porim onnbhovlolo asta vo onnbhovpacho asta. Sogllea bhurgeancho bhavart zorui ek dixecho asta, torui tanche bhavartache onnbhov veg-veglle astat, ani tantuntlean tankanch aplea bhavartachi kholay ani thirponn khobor asta. Ho tancho bhavart khubxe pavtti utramni sangunk xokonam toslo asta, ani to tannim fokot onnbhovlolo asta. Ani oslea bhavartacho thav kaddunk porikxa legit unneo poddtat. " Hanv uloyt gelom.
 "Borem ek sang... faleam tuka konnem-i bhavart mhollear kitem mhonn vicharlear tuji zap kitem astoli? " Ixttan mhozo bhavart zannam zauncho proyotn kelo.
 Hanv uloytalom khoro, punn ixttachem mukhamoll mat taka tea gozalimni vhoddlo-so ros nam mhonn thavem kortalem. Mhonnun hanvem amchea gozalincho vixoyuch bodlun uddoylo. 